سؤال مهم : هل الاسلام بيعظم ان المرأه يكون لها دور فى مجالها وتتفوق فيه؟ ولا الاسلام بيركز ان دور المرأه اهميته فى انها تربى صح وتنتج اجيال سليمة وهل لو سلكت المرأه طريق التعلم بحيث تكون سلاح لنفع الأمة بمجالها كده صح؟ ولا زى ما بيقولوا المرأه لم تخلق لذلك والشغل مالوش لازمه وارهاق ليها؟
في كل الحالات ، وفي جميع الأحوال ، فاشلة في مجالها ، أو ناجحة ، فرعاية أبنائها وتربيتهم تربية سليمة واجبة عليها ، وهو دورها الأساسي ، كما قال النبي صلى الله عليه وسلم : "وَالْمَرْأَةُ رَاعِيَةٌ عَلَى بَيْتِ بَعْلِهَا وَوَلَدِهِ وَهِيَ مَسْئُولَةٌ عَنْهُمْ" وهو بالمناسبة مافيش تعارض بينه وبين كونها ناجحة في اللي بتسميه هنا "مجالها"  ثم بقى ، مجالها دا نفسه يكون فيه كلام ، هل هو فعلًا نافع للأمة وللا لأ ، لأن كثير منكم بيبالغ أن مجالات دراسة ما هي نفع وهي في الحقيقة لا نفع ولا يحزنون. ثم أن الشغل مش معناه أن حد ما متفوق في مجال ما ، مافيش أي ارتباط ، ومجالات الشغل أغلبها نفعها قد كده ومش زي ما أنتي بتقولي سلاح لنفع الأمة والكلام دا ، وفي الآخر ما بتعرفش توّفق بين وقتها الشخصي للتعلم والترقي وبين شغلها وبين بيتها ، وتلاقيها مش عارفة لا تنفع شغلها ، ولا تنفع بيتها ، ولا تنفع نفسها ، فضلًا عن نفع الأمة يعني وأنها تكون "سلاح" لنفع الأمة بمجالها ، وتخش في دورة حياة "الموظف" الجميلة دي.  فهو الشغل مالوش علاقة بالقصة دي من أساسه.  وكثير من أوهام تحقيق الذات والتفوق في المجال بتكون كاذبة ومرتبطة بحب التجربة وفقط ، والواقع مليان قصص للأسف.